Po ludličenju z lěta 2011 bydlachu w gmejnje Pančicy-Kukow 2.141 wobydlerjow. Z tutych přisłušachu 1.662 romsko-katolskej cyrkwi (77,6 %), 201 ewangelskej cyrkwi (9,4 %) a 278 k druhej abo žanej nabožinskej zhromadnosći (13 %). Katolscy wobydlerjo słušeja ke Chróšćanskej wosadźe. Nimale wšitke wsy maja katolsku wjetšinu wobydlerstwa, nimo Žuric, Kašec a Hłupońcy na juhu gmejny, kotrež běchu tradicionelnje přewažnje ewangelske z katolskej mjeńšinu. Tamniši protestanća přisłušeja ewangelskej wosadźe w Hornim Wujězdźe.